૨૮ વર્ષની શિલ્પા આ શોમાં અંગૂરીભાભીનો રોલ ભજવતી હતી. શિલ્પાના જણાવ્યા મુજબ પ્રોડ્યુસરોએ તેને બીજા કોઈ શોમાં કામ ન કરવાના કૉન્ટ્રૅક્ટ પર સહી કરવા કહ્યું ત્યારથી સમસ્યાઓની શરૂઆત થઈ હતી. શિલ્પાએ જણાવ્યું હતું કે ‘તમે કોઈ પાસે એક્સક્લુઝિવિટીનો કૉન્ટ્રૅક્ટ સહી કરાવી ન શકો. શા માટે તમે અમારી કરીઅર બગાડવાનો પ્રયાસ કરો છો? હું તમને મહિનાના પચીસ જેટલા દિવસો આપી રહી છું એથી વચ્ચે હું અન્ય કાર્યક્રમો કરું એમાં તમને શો વાંધો છે? મેં આ કૉન્ટ્રૅક્ટ સાઇન નહોતો કર્યો. હકીકતમાં જ્યારે રશ્મિ દેસાઈ અચાનક આ શો છોડી ગઈ હતી અને તેમને જરૂર હતી ત્યારે મેં આ રોલ સ્વીકારીને મદદ કરી હતી. આજે તેઓ એવી અફવાઓ ફેલાવી રહ્યા છે કે હું સેટ પર ધાંધલ કરતી હતી. આ ખરેખર માનસિક ત્રાસ છે.’